b'\n_START_ARTICLE_\nSenusret III.\n_START_SECTION_\nDru\xc5\xbeina\n_START_PARAGRAPH_\nSenusret III. je bil sin faraona Senusreta II. in Henemetneferhed\xc5\xbeet I. Zagotovo znane so tri Senusretove \xc5\xbeene: Itakajt, Henemetneferhed\xc5\xbeet II. in Neferthenut. Znanih je tudi ve\xc4\x8d h\xc4\x8dera, \xc4\x8deprav so dokazane samo na grobovih okoli faraonove piramide in je njihova natan\xc4\x8dna povezava s faraonom vpra\xc5\xa1ljiva. Mednje spadajo: Sithator, Menet, Senetsenebtisi in Meret. Faraon Amenemhet III. je bil zelo verjetno njegov sin. Drugi sinovi niso znani.\n_START_SECTION_\nDejavnosti\n_START_PARAGRAPH_\nSenusret III. je o\xc4\x8distil plovne kanale skozi prvi Nilov katarakt, in domnevno posku\xc5\xa1al zgraditi nov Kanal faraonov. Svoje kraljestvo je raz\xc5\xa1iril v Nubijo (1866-1863 pr. n. \xc5\xa1t.), kjer je ob Nilu zgradil mogo\xc4\x8dne utrdbe: Buhen, Semno, \xc5\xa0alfak in To\xc5\xa1ko pri Uronartiju._NEWLINE_V 8., 10., 16. in 19. letu  vladanja je opravil vsaj \xc5\xa1tiri velike vojne pohode v Nubijo. Zmage proti Nubijcem, s katerimi je nameraval zaustaviti vdore Nubijcev v Egipt, so dokumentirane na steli pri Semni, postavljeni v 8. letu vladanja. Druga stela v Semni, postavljena v 16. letu vladanja, omenja njegovo vojskovanje v Nubiji in Kanaanu. Na njej opozarja svoje naslednike, da obranijo nove meje, ki jih je vzpostavil._NEWLINE_Njegov zadnji pohod v 19. letu vladanja je bil manj uspe\xc5\xa1en. Ker je bila gladina Nila ni\xc5\xbeja od obi\xc4\x8dajne, se je bal, da bo njegova vojska obti\xc4\x8dala na sovra\xc5\xbenem nubijskem ozemlju in se je umaknil._NEWLINE_V Semni so Senusreta zaradi njegovih dose\xc5\xbekov kot bo\xc5\xbeanstvo \xc4\x8dastile tudi kasnej\xc5\xa1e generacije. Jacques Morgan je leta 1894 na Sehenovem otoku  odkril skalne napise, ki dokumentirajo njegovo kopanje kanala. Senusret III. je zgradil tempelj in mesto v Abidosu in tempelj v Medamudu._NEWLINE_Na dvoru je imel tri vezirje: Sobekemhata, Nebita in Knumhotepa. Vezir Ikhernofret je opravljal posle njegovega zakladnika v Abidosu, Senank pa je o\xc4\x8distil kanal v Sehelu.\n_START_SECTION_\nDol\xc5\xbeina vladanja\n_START_PARAGRAPH_\nPapirus v Berlinskem muzeju, na katerem je omenjeno 20. leto njegovega vladanja  in 1. leto vladanje njegovega naslednika Amenemheta III., bi lahko bil dokaz, da je bil sin njegov sovladar. Josef W. Wegner je na apnen\xc4\x8dastem bloku v abido\xc5\xa1kem templju odkril napis, ki omenja 39. leto vladanja Senusreta III. Wegner trdi, da je malo verjetno, da bi sin skoraj \xc5\xa1tiri desetletja gradil o\xc4\x8detov tempelj, torej je  Senusret III. vladal 39 let, od tega 20 let skupaj z Amenemhetom III._NEWLINE_Nekateri znanstveniki, med njimi Pierre Tallet in Harco Willems,  Wegnerjevo hipotezo zavra\xc4\x8dajo, ker se tak\xc5\xa1no sovladanje v Egiptu nikoli ni zgodilo.'